Adama Traoré tindrà fitxa del primer equip la temporada que ve. Així ho estipula el nou contracte que ha rebut aquesta setmana el seu representant, David Aranda, per part del club, i que està previst que se signi en els propers dies. El davanter de l'Hospitalet ja va revelar a principis de mes, a la zona mixta després del partit al Miniestadi contra el Lugo, que el seu representant estava negociant un nou contracte i que volia “continuar molts anys aquí” –l'actual vinculació finalitza el 2015–, i ara, quan se segelli el nou contracte, ja serà un fet.

Amb 18 anys, i encara que no va començar a jugar amb el Barça B fins a la temporada passada, a Adama ja fa temps que el filial sembla que li queda petit. El curs passat, de fet, ja va ser decisiu perquè el juvenil A de Jordi Vinyals guanyés la primera Champions de la categoria, la Youth League, i també va brillar en el tram final del campionat a les ordres d'Eusebio Sacristán, amb qui, enguany, no fa altra cosa que encadenar exhibicions, l'última, fa un parell de setmanes contra l'Alcorcón, quan va marcar el primer gol del curs i va repartir tres assistències de gol. A l'estiu ja li havien plogut diverses ofertes per aconseguir els seus serveis, especialment de la Premier League, o per aconseguir la seva cessió. Opcions que quedaran, d'entrada, esvaïdes amb el nou contracte.